Man vermis ná kitsvloede in PtaDie plek waar die man se motor deur vloedwater meegesleur is. Foto: Facebook Swaar reën wat sedert Dinsdag oor Pretoria voorkom, het tot gevolg dat verskeie laagwaterbrûe in die stad oorspoel het. ŉ Grootskaalse reddingspoging is van stapel gestuur na ŉ man vermoedelik in sy motor deur die Apiesrivier meegesleur is. Die Tshwane Metropolisie het motoriste gewaarsku dat verskeie paaie in Centurion, Rooiwal en die Moot-gebied gevaarlik oorspoel is. In Centurion oorspoel die Hennopsrivier die laagwaterbrug in John Vorster-rylaan, Lenchenweg en Blackwoodweg. In die Rooiwal-omgewing, noord van Pretoria, is die Apiesrivier ook in vloed en die R101 by Sphinx en Honingnestkrans oorspoel. Die laagwaterbrug in Capital Park in die Moot is ook oorspoel. Reddingswerkers op die toneel. Foto: Facebook Johan Pieterse, woordvoerder van die Tshwane-nooddienste, het aan Maroela Media gesê nooddienswerkers het hul hande vol met minstens drie voorvalle waar motors in vloedwater beland het en talle botsings weens die swaar reën en nat paaie. ŉ Groot reddingspoging is teen 09:00 by die Apiesrivier by Honingnestkrans van stapel gestuur nadat ŉ motor deur vloedwater meegesleur is. “Die motor is diep in die rivier in meegesleur. Dit was eers nie duidelik of daar iemand in die motor was nie omdat die motor onder die water versteek was. Ons kon egter al vasstel dat daar nie rekenskap van die eienaar van die voertuig gegee kan word nie,” het Pieterse gesê. Hy het gesê die rivier vloei sterk en dit bemoeilik die reddingspoging. “Die water is ook baie vuil en sigbaarheid is baie swak. So, die polisieduikers moet onder die water voel wat aangaan.” Die soektog na die 40-jarige eienaar duur voort en reddingswerkers probeer om by die motor uit te kom. Hy het gesê in die ander twee voorvalle waar motors deur vloedwater meegesleur is, kon die bestuurders self daarin slaag om uit die motors te kom. Buiten die man wat vermis word, is geen ander lewensverlies tot dusver aangemeld nie. Verskeie mense is egter beseer in verskeie ongelukke oor die hele stad. Pieterse het ŉ beroep op motoriste gedoen om versigtig te ry op die nat paaie, en om in geen omstandighede ŉ pad oor te steek of te gebruik as die grondoppervlak nie sigbaar is nie. Hy het gewaarsku dat die vloede moontlik nog lank kan voortduur met swaar reën wat steeds val en vir nog ŉ week voorspel word. Die Tshwane-nooddienste is sedert Dinsdag op ŉ hoëgereedheidsgrondslag geplaas nadat die Suid-Afrikaanse Weerdiens gewaarsku het dat swaar reënval moontlik kitsvloede in Pretoria kan veroorsaak.